
A Callitrichae (Callitrichaceae) nemzetség közel- és távol-keleti taxonjainak genetikai variabilitása

A Callitriche palustris, C. hermaphroditica és a nemzetség (Callitriche, Callitrichaceae) ázsiai taxonjainak filogenetikai variabilitása

A Callitriche nemzetség a Callitrichaceae család egyetlen tagja. A nemzetségen belül kb. 75 leírt fajt ismerünk, de a közelmúltban intenzívvé váló taxonómiai kutatások további új fajok leírását vetítik előre. A Callitriche fajok jellemzően kis termetű, vízi- vagy iszapnövények, életformájukat a környezeti tényezők változása függvényében tudják változtatni. 
Ezek alapján elkezdtük a két faj különböző alakjainak oroszországi begyűjtését és genetikai vizsgálatát. Az anyaggyűjtés a jelenlegi fázisban Dél-Oroszországra, Dél-Szibériára, Kamcsatkára, és a Távol-Keletre terjedt ki.
A GenBankban elérhető Callitriche szekvenciák segítségével kiválasztottuk a legtöbb, filogenetikai szempontból információt mutató DNS régiót. Vizsgálataink első szakaszában a növények azonosítására alkalmas BarCode rendszerben is felhasznált, matK kloroplaszt szekvenciákat teszteltük. A rendelkezésre álló, GenBanki rbcL kloroplaszt szekvenciák alapján új, a Callitriche fajokra specifikusabb primert terveztünk és az analízisünkbe vontunk.
A kapott eredmények alapján a C. hermaphroditica kloroplaszt szekvenciái nem mutattak jelentős változatosságot, annak ellenére, hogy az elemzésbe variábilis termésmorfológiájú egyedek kerültek be. Az elemzés során nem tudtuk igazolni a Dél-Oroszországban endemikusnak tartott C. transvolgensis faji önállóságát.
A jól támogatott C. palustris agg. az előző fajnál változatosabb génállománnyal rendelkezik, de nem az azonos régiókból származó minták kerültek egy csoportba, hanem a hasonló termésmorfológiát mutató egyedek. Legfontosabb eredmény, hogy a vitatott taxonómiai értékű C. subanceps önállóságát a kloroplaszt régió vizsgálatának eredményei igazolják, annak ellenére, hogy a növény termései egyes esetekben a C. palustris terméseire nagymértékben hasonlítanak.

Jelenleg a nagyobb genetikai variabilitást mutató nukleáris ITS régió vizsgálatát végezzük, amely segítségével differenciáltabb képet kaphatunk a nemzetségen belüli filogenetikai kapcsolatokról.



